בס"ד , ט"ו בשבט תשפ"ה , פרשת יתרו

לבני הישיבה היקרים מאוד והוריהם

שלום רב.

**מה היה השבוע ומה יהיה בישיבתנו ???**

**טיול מחצית.**ביום שלישי  האחרון יצאנו – בני הישיבה היקרים והצוות לטיול מחצית כנהוג בישיבתנו. הפעם יצאנו לאזור עוטף עזה, יער שוקדה, נחל שובה וחניון הכלניות. **הטיול הוקדש  להזדהות עם תושבי האזור ולשמיעת סיפורי הגבורה והנופלים בשמחת תורה תשפ"ד ובמלחמה שמלווה אותנו מאז**. תלמידי כיתות ז'-ח' ביקרו בתחנת המשטרה בשדרות, ברחובות העיר אופקים ושמעו שיחות מרגשות וסיפורי לוחמים שנלחמו באותם מקומות בשמחת תורה תשפ"ד. תלמידי ט'-י'-י"ב השתתפו בטקס מרגש מאוד באתר מסיבת הנובה שבו נשאו דברים תא"ל במיל' נדב חג'בי – סגן מפקד אוגדת עזה (ואבא של 3 בנים שלומדים בישיבה, אלי אוטמזגין- מפקד יחידה מיוחדת של זק"א שפעלה בתנאים על אנושיים בימים הראשונים של המלחמה ביער רעים ובכל רחבי העוטף, ואני ניהלתי את הטקס בליווי שירים וקטעי קישור. בני כיתות י"א יצאו בבוקר להתנדבות אצל חקלאים בכפר מימון. תלמידי כיתות י'-י"ב ביקרו גם במיגונית  של ענר שפירא הי"ד שהצליח להשליך 7 רימונים מחוץ למיגונית  עד שנהרג.

השנה היה לטיול ערך מוסף , שכן  רבים מבני הישיבה לא הגיעו לאזורים אלו עד טיול המחצית. בחציו השני של היום טיילנו בנחל שובה ונהנינו מאוד מדרום אדום . בסיום הנחל אכלנו ארוחת צהריים משובחת מאוד ובסוף האירוע שבנו ורקדנו עם הזמר אלישע בירנבאום כדי לחזק את נפשם של הבנים ולחבר אותם לתהליך הבניה שניכר ברחבי האזור - שכונות נבנות מחדש, מנופים רבים ומערבלי בטון נראים בעיצומה של  עבודה מואצת, השדות מוריקים והחיטה צומחת שוב.

טיול המחצית מתבצע מדי שנה ביום סיום המחצית, ובכל שנה מפגיש את הבנים  עם חבל ארץ אחר. התלמידים פוגשים ומכירים דמויות  מרשימות ומבקרים באתרים בעלי משמעות וערך חשוב בתולדות הציונות.  לאורך המסלול חיכה לנו אב הבית וצוות המטבח לטעימה של מרק חם, חמצוצים ומאפים. הפעילות המיוחדת מגבשת את הכיתות והמחזורים ומשדרת חווית עוצמה ואחדות גדולה, היום מהווה עוגן חברתי ומשמעותי עבור הבנים. כ- 1000 בני הישיבה צועדים לאורך השבילים בין שדות ירוקים ונופי החורף המקסימים שהביאו עלינו ימי הגשמים עד לראש השנה לאילנות. הטיול נעשה באווירה נינוחה ושמחה כאשר כל ושכבה צועדת  עם מחנכיה.  המחנכים  מכנסים  את הכיתות לשיחות סיכום ושיחות אישיות לאורך המסלול . דיבוק החברים וגאוות היחידה של התלמידים מתעצמות. מתוך הכוחות והחיבורים המתעצמים במפגן אהבת הארץ והחברים אנו חותמים את המחצית הראשונה ויוצאים מלאים בכוחות חדשים למחצית השנייה.

**תודה גדולה לרכז הטיולים הרב יהודה ברא"ז, לרכזים החברתיים- הרב אוליאל והרב מלר, לצוות המנהלי בראשות לירון וכמובן לרמי"ם, לצוות המורות והמורים , לסייעים ולתלמידים המתוקים.**

**חידון התנ"ך המחוזי (לקראת החידון העולמי) .** זכתה הישיבה, וב"ה עלו לשלב החידון המחוזי שני תלמידים מצויינים מבני הישיבה. הראשון – ישי האופטמן מכיתה ט' ורביד גלבוע מכיתה י"ב . החידון היה ברמה קשה. ישי סיים את החידון במקום החמישי ורביד במקום הראשון והוא עלה לחידון הארצי שיתקיים אי"ה בעוד כחודש. **אנחנו מברכים וגאים בשני בנינו היקרים שהשתתפו בחידון , ומברכים את רביד שיצליח אי"ה גם בחידון הארצי ויעלה לעולמי. ישי ורביד – הבאתם שמחה גדולה לישיבה וכולנו גאים בכם !!!**

**סיום מחצית א' ותעודות המחצית הראשונה**. הבוקר חילקנו את תעודות מחצית א'.  התעודות מהוות שיקוף של הישגי התלמידים מתחילת שנת הלימודים.   מספר הניתן כציון אינו יכול לבטא באופן מוחלט את הישגי התלמיד.  הציון הוא  הערכה מספרית שניתנת  על ידיעת קובץ ידיעות כזה או אחר והוא אינו קובע חו"ח את ערכו של האדם .עיינתי בהישגי הבנים ובהערות של הרמי"ם והמורים בעיון רב , קראתי בעיון את הארות ההורים לבנים ושמחתי לראות שרוב הבנים הגיעו לרמות גבוהות בלמידה ולהישגים מרשימים. יש בנים הנמצאים בתהליך של התקדמות לימודית וערכית ויש בנים שצריכים **לערוך חשבון נפש ולהתקדם לצמיחה.** אני מבקש להימנע במחצית ב' מדחיית מבחנים ומטלות . תלמידים רבים שדחו מבחנים לא השלימו אותם כראוי וציונם נפגע .

**מהו המסר שההורים צריכים למסור לבנים ???**

יש  להעביר לתלמידים את המסר שמכל נפילה אפשר ללמוד ולהתקדם ואפילו להפוך אותה למקפצה קדימה.  עבודה רצינית ועקבית תביא למימוש היכולות הרבות שיש לכל אחד מבני הישיבה.  **חשוב מאוד לשבת עם הבן ולעיין ולדון בתוצאות התעודה ולקבוע יעדים משמעותיים לקראת מחצית ב'. צריך לשבח מאוד את הבנים שהגיעו להישגים יפים ויש לעודד את התלמידים שרואים שיקוף לעבודתם במחצית א' ולקבל אחריות לא רק באמירות "אני מבטיח" אלא לראות את המעשים שעושים הבנים לקראת מחצית ב' ובמהלכה , כדי לשפר את ההישגים.**

**תחרות בנושא בינה מלאכותית**

**השבוע נערכה תחרות סטארטפים מבוססי בינה מלאכותית.**

**יישר כוח לכל המשתתפים מהישיבה שניגשו לתחרות.**

**ברכות לתלמידים:**

**יהונתן פישר, נעם מרילנס, עשהאל זילברברג, יונתן בקר ויהונתן עיני שעלו מבין מאות מתמודדים במחוז לתחרות המחוזית שתערך בשבוע הבא.**

**כולנו מאמינים וגאים בכם.**

**ישיבת בנ"ע גבעת שמואל**

**ועתה לפרשת השבוע , פרשת יתרו .**

כיוון שסיימתי את הדברים לגבי התעודות שלא מספיק לשמוע או להתחייב באמירות , אלא צריך לעשות , אכתוב רעיון בנושא זה מפרשת השבוע !!!!!

**לשמוע ולעשות..........**

**"וישמע יתרו את כל אשר עשה אלוקים למשה ולישראל עמו כי הוציא ה' את ישראל ממצרים".**יתרו היה סוג של מכשף, לכן כל המכות שהנחית ה' על מצרים, לא עשו עליו רושם כלל, שהרי נעשו במטה משה, ובהיותו מורגל בכישופים וקסמים, הייתה לו היכולת לפעול כמו משה. שני האירועים שהרשימו את יתרו, כפי שרש"י פירש הם - קריעת ים סוף ומלחמת עמלק, כי הם נעשו בידיו של משה ולא במטהו. הניסים נעשו בהרמת יד. בקריעת ים סוף ה' אמר למשה "נטה את **ידך** על הים", ובמלחמת עמלק- "והיה כאשר **ירים משה ידו** וגבר ישראל", משה עשה מעשה. הדבר שאפיין את **יתרו** משאר העמים הוא שיתרו לא רק שמע, אלא גם עשה מעשה!!! כל העמים שמעו על הנסים והנפלאות, שעשה ה' יתב' לעם ישראל, שהרי הם נעשו לא רק בגבולות מצרים אלא גם במדבר, אך להבדיל מיתרו, הם לא עשו עם זה דבר ולא התקדמו במאומה. יתרו לא רק שמע, אלא גם פעל, ובכך לימד אותנו, שאין זה מספיק לשמוע, אלא יש לעשות מעשה ולפעול, כפי שנאמר במסכת אבות **"כל שמעשיו מרובין מחוכמתו- חוכמתו מתקיימת, וכל שחוכמתו מרובה ממעשיו- אין חוכמתו מתקיימת".**

אם נשמע שיעור תורה זה יפה, אבל זה לא מספיק, אם לא הורדנו ותרגמנו את אשר למדנו לידי מעשה, בעצם לא עשינו כלום . החשיבות בשמיעת שיעור זה לקחת מהשיעור או מהרעיון ולפעול , שמענו ועשינו, זה מה שצריך . נאמר באגרת הרמב"ן **"והווי זהיר לקרות בתורה תמיד, אשר תוכל לקיימה, וכאשר תקום מן הספר, תחפש באשר למדת, אם יש בו דבר אשר תוכל לקיימו"**. יתרו הוא הראשון, שאמר את הביטוי, ששגור בפי כל יהודי מאמין - "ברוך ה' ", "ויחד יתרו על כל הטובה אשר עשה ה' לישראל אשר הצילו מיד מצרים ויאמר יתרו ברוך ה' אשר הציל אתכם מיד מצרים ומיד פרעה אשר הציל את העם מתחת יד מצרים".  
יתרו מלמד לא על עצמו אלא על הכלל . השמועה בדבר הניסים שמעל הטבע - קריעת ים סוף ומלחמת עמלק והצלתם של עם ישראל גרמה ליתרו התלהבות יתר ורצון להתגייר ולהצטרף לעם ישראל. לעומתו, עם ישראל, שעבורו נעשו הניסים, לא ראה אותם כנס, אלא אפילו מצא לנכון להתלונן – יש מים/אין מים, המים מרים, אנחנו רעבים, עדיף מותנו במצרים שבעים, היש ה' בקרבנו אם אין. מנקודת מבטם של עם ישראל , כשראו כאלו נסים, זה נראה להם טבעי, לא התפעלו, לא התרגשו, לא הודו. אולי הם כן התרגשו באופן רגעי , אך לא עשו עם זה כלום.

יתרו בא ללמד, תסתכלו מה ה' יתב' עשה עמכם. הציל אתכם ממצרים, מפרעה, תתלהבו, זה לא מובן מאליו, תודו -ברוך ה' אלוקי ישראל. יתרו, שהיה כומר כהן מדין, שעבד עבודה זרה, ניסה הכול והבין שאין עוד מלבדו. לעם ישראל הדברים נראו כדברים של מה בכך, אפשר לחשוב… מה כבר עשה לנו ה'… יתרו הגוי, שממנו הכי פחות אפשר היה לצפות, ראה במה שה' עשה , ניסים ונפלאות, תופעות על טבעיות, וכשהגיע לתובנה שאין עוד מלבדו – "עתה ידעתי כי גדול ה' מכל האלוהים", היה חייב להיות נאמן להכרתו בגדולתו של ה' **ועשה מעשה**, עזב את כל עברו על מנת להיות חלק מעמ"י ולעבוד את ה'. יתרו לימד אותנו שעבודת ה' צריכה להיות בהתלהבות והתפעלות, ביתר התרגשות, ביתר הכרת הטוב והודיה על כל דבר קטן ובוודאי על דברים גדולים. אולי בגלל זה זכה יתרו שהפרשה של קבלת התורה , אולי הפרשה הכי חשובה בתורה תיקרא על שמו , פרשת יתרו.  
יתרו יוצא הדופן בא ללמד את הכלל, את עם ישראל- מה זה אלוקות, ואלו נסים ונפלאות ה' עשה עמנו. אלו לא דברים של מה בכך, ואין זה מובן מאליו. תתעוררו, תתלהבו, תודו על כל הטובות הגדולות, נסים ונפלאות, שעשה ה' יתב' אתכם , כמו שעשה עם אבותינו ימשיך לעשות גם לנו ולכן אני רוצה להצטרף לעם הזה ולעבוד את ה'.

**מה ניתן ללמוד מזה ??**

**פעמים רבות כולנו שומעים שיעורים ושיחות שמשפיעות עלינו , יוצאים מהשיעורים ואומרים – "וואי...איזה שיעור , איזו שיחה..." יוצאים ושוכחים לאחר כמה שעות. תפקידנו – לשמוע ולעשות מעשה !!!**

שבת שלום ומבורך

בשורות טובות ובע"ה שהחטופים יחזרו הביתה

אוהבכם ומוקירכם

שרגא פרוכטר – ראש הישיבה